39. schôdza NR SR - 4.deň - A. dopoludnia
Dátum: 2025-09-12
Poslanec: Hajko, Jozef (KDH)
Druh vystúpenia: Vystúpenie v rozprave

rok to trvalo, kým sme sa aspoň tejto rétorike dostali. Ale spokojný, samozrejme, nemôžem byť a hneď to vysvetlím. Problém je ten, že Slovensko sa za ten rok, ako som tu stál pred rokom, dostalo do nezávideniahodnej situácie. Skutočne je to tak, že deficit verejných financií sa neznižuje. Slovensko sa strmo zadržuje. Len minulý rok sa zadlžilo v hrubom dlhu Slovensko o takmer 9 mld. eur. Aby to bolo jasné, ja to zvyknem vysvetľovať, aby to ľudia pochopili, že čo to je 9 mld. eur, lebo to je také číslo, že mnohým to nehovorí vôbec nič. Keby všetci zamestnanci, ktorí sú na Slovensku poberali priemernú mzdu, tak by museli odovzdať dva mesačné platy, aby tento nárast dlhu zaplatili. Také sú to čísla. Ja rozumiem, keď tu hovorí minister financií, že dlh nemôžeme zastaviť len tak, súvisí s poklesom deficitu. Ale ten deficit nám neklesá. A ja vám prečítam, čo je v dôvodovej správe k tomuto zákonu. A to je veľmi dôležité priznanie, ktoré si dáva ministerstvo financií. "Deficit verejných financií a dlh verejnej správy dosiahli v súčasnosti aj vzhľadom na pretrvávajúce nadmerné výdavky štátu v súvislosti s nepredvídateľnými mimoriadnymi okolnosťami ku ktorým došlo v uplynulých rokoch, vysokú úroveň a Slovenská republika sa nachádza v najvyššom sankčnom pásme národnej dlhovej brzdy. Hrubý", teraz toto je doležité,. "Hrubý dlh Slovenskej republiky sa nachádza blízko úrovne 60 % HDP a schodok hospodárenia v tomto a najbližších rokoch sa očakáva blízko 6 %." Rozumiete tomu? My stále očakávame tie vysoké deficity. A to je cesta, nebezpečná cesta skutočne k priepasti bankrotu. Takže sa nachádzame v mimoriadne zložitej situácii a v tejto situácii prichádza vláda s nejakým konsolidačným balíkom, na ktorý sme čakali dlhé týždne, môžem povedať, až dlhé mesiace. Opäť, hovorím tak, ako to bolo minulý rok. Prichádza s nejakým balíkom, ktorý má poradové číslo 3. Najskôr ten balík bol niekde vo výške, tak, ako to predpovedal minister financií, nejakých 600 mil. eur ešte minulý rok, potom to bolo 800 a zrazu bác, máme 2 mld. 700 mil. konsolidačný balík. Obrovské číslo. Ale pozrime sa bližšie, čo v tom balíku je. Ja sa budem vyjadrovať k samému návrhu zákona, samozrejme, neskôr, len upozorňujem na to, že riešime takéto vážne problémy skutočne, ako nie o päť minút 12, možno po dvanástej. Tak sa pozrime. My sme si to, my sme si spravili prepočty, ako to chce vláda ten budúci rok konsolidovať. Aspoň v hrubých rysoch to poviem. Tie 2 mld. 700 mil. eur je nafúknuté číslo. To napokon nie je nič nové, robila to vláda aj v minulosti. Teraz, kto sa má na tie 2 mld. 700 mil. eur poskladať. My tu počujem, že z polovice to bude na šetrení vlády. Prosím vás pekne, to je úplný nezmysel. Ak mám veriť slovám ministra financií tak, ako ich prezentoval a tak, ako nechal, na rozdiel od minulých rokov, predseda vlády vyšťaviť sa samého v priamom prenose, že sa ani neunúval prísť k nemu a vyjadriť mu podporu, tak keď sa pozrieme na ten návrh, tak dohromady 57 % z tohto celého balíka budú niesť na bedrách občania, živnostníci, zamestnanci a samosprávy. Pozrime sa na ten zvyšok. Na ten zvyšok, čo je niečo 1 mld. eur, čo štát hovorí, že ide šetriť na sebe. Prosím vás pekne, aké to je šetrenie, keď vláda ide rozdávať plošné energodotácie a tieto peniaze si zoberie z eurofondov. Otázka je, či to ešte sa bude dať. Ale zoberie si z eurofondov tých 435 mil. eur a toto nám predkladá ako šetrenie. Však my tie peniaze z eurofondov potrebujeme na to, aby sme tu investovali. Však máme strašný stav, čo sa týka investícií. To znamená, aj podnikanie a potom samozrejme ekonomické aktivity a výberu daní, odvodov, atď. To môžme aj rovno hodiť do koša. To nie je žiadna konsolidácia. Ostáva nám 730 mil. eur, že vláda ide šetriť na sebe. Čo doteraz k tomu vieme? Vieme jednu jedinú vec, jeden jediný záväzok, ak sa tak dá povedať. Obzerám sa kde je minister. Pán minister? Máme tu pána ministra? Gašpar, Tibor, podpredseda NR SR Pán minister príde, toaletu potreboval, dobre? (Reakcie v pléne.) Chcete, pozastavím čas? Hajko, Jozef, poslanec NR SR Pozastavte mi čas. Gašpar, Tibor, podpredseda NR SR Poprosím technikov, pozastavte čas. A prerušujem krátkou prestávkou pre hygienickú potrebu. Dobre? (Krátka prestávka.) Gašpar, Tibor, podpredseda NR SR (Po prestávke.) Takže budeme pokračovať v rokovaní schôdze a môžte opätovne spustiť čas pánovi poslancovi. Nech sa páči, pán poslanec, máte slovo. Hajko, Jozef, poslanec NR SR Ďakujem. Takže budem pokračovať. Skončil som pritom, že ak sa pozrieme reálne na ten balík, že kde vláda hovorí, že bude šetriť na sebe, tak sa dostávame k číslu 730 mil. eur. To z toho rozpočtu, alebo z toho celého balíka tvorí niečo menej ako štvrtinu, 27 %. Toto má byť šetrenie na strane vlády. Ale pozrime sa na to bližšie. Jediní merateľný ukazovateľ, ktorý zatiaľ predostrel minister financií je, že zmrazí platy vo verejnej správe až na niektoré vybrané profesie. Jediné. Nič iné tam zatiaľ nie je. To znamená, ak ideme rokovať v skrátenom konaní dnes a budúci týždeň, vyzerá to tak, ak ideme rokovať v skrátenom konaní o niečom, tak rokujeme o niečom úplne inom. Rokujeme iba o to, čo dopadne na obyvateľov, živnostníkov, firmy a samosprávy. O tom ideme rokovať, o ničom inom zatiaľ. Takže je veľmi otázne, či z tých 730 mil. eur v tom zámere, ktorý má vláda, niečo bude. Takže ako to vyzerá? Kto sa poskladá na ten konsolidačný balík? Jasné je iba to, čo som povedal. Zatiaľ to je jasné iba v prípade občanov, samospráv, živnostníkov a firiem. Čo by v tejto situácii mala robiť vláda? Lebo stále počúvame, čo by ste robili vy. No, my by sme robili to, že by sme ten konsolidačný balík mali prichystaný už niekedy pred prázdninami, už pri východiskách štátneho rozpočtu. A samozrejme, keby sme boli vo vláde, tak robíme tie kroky, ktoré sme predostreli predsedovi vlády a ministrovi financií už vlani v septembri. Ale sme v situácii takej, akej sme a my sa snažíme byť vždy konštruktívni, pretože v tomto prípade nejde o KDH, ani o SMER, ale ide o tento štát, aby nespadol do priepasti bankrotu. Čo v tejto situácii robiť? Nuž, v každom prípade by mala začať konať vláda v tom šetrení na sebe. My sme už predostreli niekoľko návrhov, niekoľko návrhov. Ale poviem aspoň pár takých krokov okamžitých, ktoré by sa dali vykonať veľmi skoro. Posledné rokovanie vlády, zoberieme si z tohto týždňa, obsahuje 17 uznesení. Ani jedno, ani jedno nezaväzuje vládu šetriť v týchto ťažkých časoch. Ani jedno. Ja len poviem napr. zákaz nákupu vládnych limuzín, 2000 áut krát, by prinieslo nejakých 6 mil. eur. Možno to nie je veľa, ale bol by to signál. Bol by to signál, že táto vláda chce skutočne šetriť na sebe. Nie je tam žiadne šetrenie s energiami, hoci ide vykurovacia sezóna napr. To je prevádzka budov. Nie je tam nič o centrálno-verejnom obstarávaní, ktoré prináša úspory a to pri energiách, tovaroch, službách. Hoci Útvar hodnoty za peniaze, ktorý pracuje pri ministerstve financií, tak hovorí o možnosti šetrenia na úrovni 30 %. Hoci predseda vlády a SMER-u hovoril už v lani, že 30 % úradníkov sa dá ušetriť. Nemáme tam nič, nič zatiaľ. A spomeniem napr. eurofondy. Hovorí sa, keď si prečítate správy ratingových agentúr, o ktorých sa tu dnes hovorilo, každá jedna ratingová agentúra napíše, že Slovensko môžu zachrániť eurofondy, pretože to sú investície. Treba ich poriadne čerpať. Eurofondy, plán obnovy, toto tam, to nájdete v každej správe. V každej správe nájdete aj to, že treba sa zúčastňovať na nemeckom balíku v hodnote 1 bilióna eur, ktorý pôjde do infraštruktúry a obranného priemyslu. A tak sme zviazaní s tými nemeckými firmami, že jednoducho musíme, musíme z toho čerpať. Takže toto je aj v tých správach ratingových agentúr, ale my ako keby sme nerobili nič. Poviem len číslo, jedno posledné číslo, čo mám. Čerpanie eurofondov ku koncu júla predstavovalo 9 %. Sme v druhej polovici programového obdobia, 9 %. To je žalostné. Ja keby som bol na mieste ministra financií, tak vyskakujem po strop. Pretože neviem, aké máte presne rozdelene právomoci, ale vyskakoval by som po strop, aby sa tie eurofondy v rezortoch čerpali. Už keď to vláda nie je schopná posunúť na samosprávy aspoň polovicu, tak nech to aspoň čerpajú tie rezorty. Nedokážeme to a môže nás to potiahnuť, hovorím, nechcem maľovať čerta na stenu, ale k nižšiemu ratingu. Poviem ešte jednu dôležitú vec. A to už je taká skôr skeptická, to nie je návod. Úrady a ministerstvá, máme pomaly polovicu septembra, úrady a ministerstvá odoslali už svoje návrhy rozpočtov ministerstvu financií. Tie určite obsahovali zvýšenie prostriedkov o 10 - 15 %. Robí sa to každý rok. Každý rok. Toto sa malo urobiť v apríli a malo sa, mali sme sa pozrieť na to, ako rozpočtujeme. Ja len poviem jeden príklad, ja tomu hovorím mŕtve duše. Robí to vláda, nielen táto vláda, robili to aj predchádzajúce vlády, jednoducho si napočítam, aký počet úradníkov vo vládnych úradoch bude mať budúci rok a na to nastavím mzdovú obálku, ako to hovorieva minister financií, mzdovú obálku. Teraz zrazu zistíme, že ten počet úradníkov taký nie je, ako bol naplánovaný a peniažky sa rozdelia. Väčšinou to ide na odmeny. Takto prišiel štátny rozpočet minulý rok zhruba o 200 mil. eur. No toto sme mali riešiť už na jar. Toto by malo byť súčasťou balíka. Ako ideme rozpočtovať? Ako ideme šetriť? Nie je to nič bolestivé. Je to veľmi jednoduché. Stačí len mať ochotu. Hovorím, o návrhu zákonu budem hovoriť potom dlhšie pri samom zákone . Len si teraz kladiem takú, by som skôr povedal, filozofickú otázku, že čo ďalej. Pretože, na rozdiel od minulého roka, tu je jedna obrovská zmena a to, že vláda chce schváliť rozpočet, štátny rozpočet ešte v novembri do, neviem, tuším 20. novembra, ak si dobre pamätám. Prečo? Pretože, ak to nespraví, tak podľa zákona o rozpočtovej zodpovednosti prichádzajú veľké sankcie a musela by v podstate urobiť to, čo urobila Ódorova vláda, že musí navrhnúť vyrovnaný rozpočet. No, neviem si to predstaviť. Ale kladiem si otázku, že či keď takto zbrklo budeme prijímať, táto snemovňa bude prijímať návrh zákona o 3. konsolidačnom balíku, či by ozaj skutočne nebolo vhodné, že by sme uplatnili tú dlhovú brzdu. Fakt, ako to ma vedie až k takýmto úvahám. Či Slovensko skutočne nie je zrelé, aby sme sa zamysleli nad tým, že keď to tá vláda nevie, no tak to riešiť nejakým iným spôsobom. Lebo ak to pôjde takto, ako to išlo doteraz, tak budúci rok, ak tu budeme v takejto zostave ako teraz sme, tak budeme stáť pred ďalším balíkom. A obávam sa, že môže byť omnoho vyšší a Slovenská republika bude v omnoho horšej kondícii ako tomu je tomu teraz. Ďakujem za pozornosť.